Εκθεση της Επιτροπης στο Συμβουλιο και το Ευρωπαϊκο Κοινοβουλιο για τις δανειοληπτικες και δανειοδοτικες δραστηριοτητες της κοινοτητας 2000

ΠΙΝΑΚΑΣ ΠΕΡΙΕΧΟΜΕΝΩΝ

ΕΙΣΑΓΩΓΗ

1. ΔΑΝΕΙΟΛΗΠΤΙΚΕΣ ΔΡΑΣΤΗΡΙΟΤΗΤΕΣ ΚΑΤΑ ΤΟ 2000

1.1. Κοινοτικές εκδόσεις

1.2. Εξέλιξη των δανείων

2. ΔΑΝΕΙΟΔΟΤΙΚΕΣ ΔΡΑΣΤΗΡΙΟΤΗΤΕΣ ΣΤΙΣ ΤΡΙΤΕΣ ΧΩΡΕΣ

2.1. Συνολική άποψη

2.2. Μακροοικονομική χρηματοδοτική συνδρομή της Κοινότητας

2.3. Δάνεια της ΕΤΕ στο πλαίσιο των αποφάσεων του Συμβουλίου 97/256/ΕΚ και 2000/24/ΕΚ (και σχετικές τροποποιήσεις).

2.3.1. Στόχοι και προτεραιότητες της ΕΤΑ

2.3.2. Δανειοδοτική δραστηριότητα το προηγούμενο έτος

2.3.3. Κίνδυνοι

2.3.4. Συνεργασία με άλλους οργανισμούς

2.4. Συμβαλλόμενοι της σύμβασης του Λομέ

2.4.1. Δανειοδοτική δραστηριότητα

3. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ ΤΩΝ ΔΑΝΕΙΟΔΟΤΙΚΩΝ ΔΡΑΣΤΗΡΙΟΤΗΤΩΝ

3.1. Δημοσιονομικές εγγυήσεις

3.2. Επιδότηση επιτοκίων

3.3. Επιχειρηματικά κεφάλαια

4. ΣΤΑΤΙΣΤΙΚΟ ΠΑΡΑΡΤΗΜΑ

ΕΙΣΑΓΩΓΗ

1. Στις αποφάσεις του Συμβουλίου για τη θέσπιση των κοινοτικών δανειοδοτικών μέσων προβλέπεται ότι η Επιτροπή ενημερώνει ετησίως το Συμβούλιο και το Ευρωπαϊκό Κοινοβούλιο για τη χρήση αυτών των μέσων.

Ωστόσο, λόγω της αναστολής κατασκευής πυρηνικών εργοστασίων στην ΕΕ, της εξάντλησης των πιστώσεων που έχει διαθέσει το Συμβούλιο υπέρ του Νέου Κοινοτικού Μέσου (ΝΚΜ) και της διακοπής των δανείων ΕΚΑΧ με την προσέγγιση της λήξης της Συνθήκης το 2002, η Επιτροπή είναι της γνώμης ότι δεν υφίσταται πλέον λόγος για πληροφόρηση του Συμβουλίου και του Ευρωπαϊκού Κοινοβουλίου σχετικά με την κοινοτική δανειοδοτική δραστηριότητα σε ό,τι αφορά τα μέσα που χρησιμοποιούνται στο εσωτερικό του κοινοτικού χώρου. Μόνο τα στοιχεία που επιτρέπουν την παρακολούθηση της αποπληρωμής των δανείων θα συνεχίσουν να εμφανίζονται στην παρούσα έκθεση, στο κεφάλαιο που αναφέρεται στη θέση των δανειοληψιών.

2. Σε ό,τι αφορά την δανειοδοτική δραστηριότητα εκτός της Κοινότητας, οι αποφάσεις του 1997 και του 2000 [1] υποχρεώνουν την Επιτροπή να ενημερώνει ετησίως το Συμβούλιο και το Ευρωπαϊκό Κοινοβούλιο σχετικά με τις πράξεις χορήγησης δανείων της ΕΤΕ υπό την εγγύηση του κοινοτικού προϋπολογισμού στις περιοχές της Κεντρικής και Ανατολικής Ευρώπης, στη Λεκάνη της Μεσογείου, στις χώρες της Λατινικής Αμερικής και της Ασίας και στη Δημοκρατία της Νοτίου Αφρικής. Οι ίδιες υποχρεώσεις επεκτάθηκαν το 1998 και σε ό,τι αφορά τα δάνεια της ΕΤΕ προς την πρώην Γιουγκοσλαβική Δημοκρατία της Μακεδονίας (απόφαση 98/348/EΚ), τη Βοσνία και Ερζεγοβίνη (απόφαση 98/729/EΚ) και την Κροατία (απόφαση 2000/688/EΚ).

[1] Απόφαση 97/256/EΚ για την πρώτη συνολική εντολή και 2000/24/EΚ για τη δεύτερη.

Η παρούσα έκθεση, για να τηρήσει αυτή την υποχρέωση, περιγράφει τις πράξεις ανά γεωγραφική ζώνη. Προκειμένου να δώσει μία συνολική άποψη για τη δανειοδοτική δραστηριότητα, παρουσιάζει και περίληψη της μακροοικονομικής χρηματοδοτικής συνδρομής της Κοινότητας προς τις χώρες της Κεντρικής και Ανατολικής Ευρώπης, καθώς και των επιδοτήσεων επιτοκίου και των εγγυήσεων που συνδέονται με τα κοινοτικά δάνεια.

1. ΔΑΝΕΙΟΛΗΠΤΙΚΕΣ ΔΡΑΣΤΗΡΙΟΤΗΤΕΣ ΚΑΤΑ ΤΟ 2000

1.1. Κοινοτικές εκδόσεις

Η Επιτροπή έχει εξουσιοδοτηθεί να εκδίδει δάνεια στην κεφαλαιαγορά για τη χρηματοδότηση των δανειοδοτικών δραστηριοτήτων που έχει αποφασίσει το Συμβούλιο. Ωστόσο, λαμβανομένης υπόψη της πλήρους χρησιμοποίησης των ανωτάτων ορίων ΝΚΜ, της αναστολής των δραστηριοτήτων Euratom που έχουν αποφασισθεί στο εσωτερικό της ΕΕ και της λήξης της συνθήκης ΕΚΑΧ το 2002, δεν έχει χορηγηθεί καμία χρηματοδότηση στα πλαίσια αυτών των μέσων κατά το 2000. Οι μόνες εκδόσεις που υλοποιήθηκαν το τελευταίο έτος ήταν δικαιολογημένες από τη μακροοικονομική χρηματοδοτική συνδρομή στις χώρες της Κεντρικής και Ανατολικής Ευρώπης (ΧΚΑΕ), από τα δάνεια στις χώρες της Αφρικής, της Καραϊβικής και του Ειρηνικού (ΑΚΕ), από τις αναληφθείσες δράσεις στο πλαίσιο των μεσογειακών πρωτοκόλλων (MEDA), καθώς και από τη δραστηριότητα της ΕΤΕ τόσο στο εσωτερικό όσο και στο εξωτερικό της Ένωσης στις προαναφερθείσες γεωγραφικές περιοχές.

1.2. Εξέλιξη των δανείων

Παρά τα παραπάνω, τα δάνεια που εξέδωσαν τα ευρωπαϊκά θεσμικά όργανα το 2000 αυξήθηκαν ελαφρά (+2,6%), φθάνοντας έτσι τα 29,2 δισεκατ. ευρώ έναντι 28,5 δισεκατ. το προηγούμενο έτος (βλ. πίνακα 4-1 του παραρτήματος).

Λαμβανομένων υπόψη των αποπληρωμών, ακυρώσεων και μεταβολών της συναλλαγματικής ισοτιμίας, το καθαρό εναπομένον υπόλοιπο των εκδοθέντων δανείων στις 31.12.2000 ανέρχεται σε 163,6 δισεκατ. ευρώ, παρουσιάζοντας αύξηση 7% σε σχέση με το 1999 (βλ. πίνακα 4-2 του παραρτήματος).

Μετά την έγκριση του ενιαίου νομίσματος την 1-1-1999, οι εκδόσεις σε ευρώ παρέμειναν κυρίαρχες το 2000 (περίπου 43% του συνόλου των εκδόσεων), ενώ οι εκδόσεις στα άλλα κοινοτικά νομίσματα αυξήθηκαν από 25% σε 39% των εκδόσεων. Το σύνολο αυτό των εκδόσεων σημείωσε σημαντική αύξηση, σε βάρος των εξωκοινοτικών νομισμάτων, που μειώθηκαν από 30 σε 18% του συνόλου. Οι εκδόσεις σε δολάρια ΗΠΑ περιορίστηκαν κατά 50%.

Οι οικονομικές και χρηματοδοτικές αβεβαιότητες οδήγησαν τους δανειστές να προτιμήσουν δάνεια με κυμαινόμενο επιτόκιο ακόμη περισσότερο από το προηγούμενο έτος. Τα δάνεια αυτά αυξήθηκαν από το 77% των εκδόσεων το 1999 σε πάνω από 82% το προηγούμενο έτος.

Σε ό,τι αφορά την ειδική κατάσταση του ΝΚΜ, σχεδόν το σύνολο των δανείων έχει πλέον αποπληρωθεί. η αντίστοιχη κατάσταση των τρεχουσών δανειοληψιών εμφανίζεται αναλυτικά ανά νόμισμα στον πίνακα 4-4 του στατιστικού παραρτήματος.

2. ΔΑΝΕΙΟΔΟΤΙΚΕΣ ΔΡΑΣΤΗΡΙΟΤΗΤΕΣ ΣΤΙΣ ΤΡΙΤΕΣ ΧΩΡΕΣ

2.1. Συνολική άποψη

Η χρηματοδοτική στήριξη τρίτων χωρών που έχουν συνάψει συμφωνίες συνεργασίας με την Κοινότητα διαφέρει ανάλογα με τις γεωγραφικές περιοχές και τους ακολουθούμενους στόχους. Πρόκειται συνήθως για διμερή δάνεια (μακροοικονομική χρηματοδοτική συνδρομή ή στήριξη ισοζυγίου πληρωμών) όταν η Ένωση συμμετέχει στη στήριξη της μακροοικονομικής ισορροπίας μίας χώρας. Σε άλλες περιπτώσεις, μπορεί να πρόκειται για συνήθη δάνεια, που έχουν τη μορφή είτε άμεσης χρηματοδότησης για συγκεκριμένα σχέδια, είτε συνολικών δανείων προς τραπεζικά ιδρύματα που αναλαμβάνουν την κατανομή σε τοπικά σχέδια μικρότερης σημασίας.

Στην πρώτη περίπτωση, η Επιτροπή διαχειρίζεται τις πράξεις χρηματοδότησης, εφαρμόζοντας τις οδηγίες του Συμβουλίου. Στη δεύτερη περίπτωση, τα δάνεια διαχειρίζεται κυρίως η ΕΤΕ με τους συνήθεις όρους της, συχνότερα με την εγγύηση του προϋπολογισμού της Κοινότητας. Οι περιοχές για τις οποίες η Κοινότητα αναπτύσσει αυτές τις δραστηριότητες απαριθμούνται στον πίνακα 2-1.

Πίνακας 2-1 Χρηματοδοτήσεις εκτός της Κοινότητας κατά το 2000 - Περίληψη

(σε εκατ. ευρώ)

>ΘΕΣΗ ΠIΝΑΚΑ>

2.2. Μακροοικονομική χρηματοδοτική συνδρομή της Κοινότητας

Η μακροοικονομική χρηματοδοτική συνδρομή υπό μορφή δανείων έχει από τη φύση της έκτακτο χαρακτήρα και εντάσσεται στις προσπάθειες της διεθνούς κοινότητας να προσφέρει, σε συνδυασμό με τα θεσμικά όργανα του Bretton Woods, στήριξη στο ισοζύγιο πληρωμών ορισμένων χωρών που αντιμετωπίζουν περιστασιακές δυσκολίες. Η δράση της Κοινότητας επικεντρώνεται σε γειτονικές γεωγραφικές περιοχές, δηλ. την Κεντρική και Ανατολική Ευρώπη, τις ευρωπαϊκές χώρες της πρώην ΕΣΣΔ και τις χώρες του Μεσογειακού Νότου. Οι εκταμιεύσεις αυτής της ενίσχυσης συνδέονται και αυτές με την υλοποίηση από τις δικαιούχες χώρες στόχων μακροοικονομικής σταθεροποίησης και δομικών μεταρρυθμίσεων. Στις περιπτώσεις αυτές, ο αριθμός των πράξεων που υλοποιούνται κάθε χρόνο είναι περιορισμένος και είναι δύσκολο να γίνουν αξιόπιστες συγκρίσεις σε ό,τι αφορά την εξέλιξη της χορηγηθείσας ενίσχυσης από έτος σε έτος. Ωστόσο, όσο οι χώρες που είναι υποψήφιες για ένταξη πραγματοποιούν σημαντική πρόοδο σε ό,τι αφορά την μακροοικονομική προσαρμογή τους, η μακροοικονομική χρηματοδοτική συνδρομή δεν θα είναι πλέον το ίδιο απαραίτητη. Η περιοχή των Βαλκανίων επωφελείται σήμερα από σημαντική κοινοτική μακροοικονομική χρηματοδοτική συνδρομή που περιέχει και ένα σημαντικό στοιχείο «δωρεάν ενίσχυσης».

Πίνακας 2-2 Εκταμιεύσεις δανείων στο πλαίσιο της μακροοικονομικής χρηματοδοτικής συνδρομής σε τρίτες χώρες - Περίοδος 1996-2000 (εκατ. ευρώ)

>ΑΝΑΦΟΡΑ ΣΕ ΓΡΑΦΗΚΟ>

Το 2000, το Συμβούλιο αποφάσισε δύο πράξεις μακροοικονομικής χρηματοδοτικής συνδρομής: τη μία με τη μορφή δανείων υπέρ της Μολδαβίας (ανώτατο όριο 15 εκατ. ευρώ) και την άλλη που αποτελείται από δάνεια και δωρεάν ενίσχυση υπέρ του Τατζικιστάν (ανώτατο όριο 75 εκατ. ευρώ δανείου και 35 εκατ. ευρώ δωρεάν ενίσχυσης). Εγκρίθηκαν επίσης δύο πράξεις δημοσιονομικής στήριξης με τη μορφή δωρεάν ενίσχυσης το 2000: μία υπέρ του Κοσσυφοπεδίου (ανώτατο όριο 35 εκατ. ευρώ) και μία υπέρ του Μαυροβουνίου (ανώτατο όριο 20 εκατ. ευρώ).

Όσον αφορά τις χρηματικές καταβολές, η ενίσχυση που καταβλήθηκε το 2000 υπό μορφή δανείων ανήλθε σε 160 εκατ. ευρώ. Κατανέμεται ως εξής: 100 εκατ. υπέρ της Ρουμανίας και 60 εκατ. υπέρ της Βουλγαρίας, στο πλαίσιο των πράξεων που αποφάσισε το Συμβούλιο το Νοέμβριο του 1999. Το 2000, καταβλήθηκαν επίσης 62 εκατ. ευρώ ενίσχυσης με τη μορφή δωρεάν ενίσχυσης, εκ των οποίων 20 εκατ. ευρώ στην ΠΓΔΜ (απόφαση του Συμβουλίου του Νοεμβρίου 1999), 35 εκατ. ευρώ στο Κοσσυφοπέδιο (απόφαση του Συμβουλίου του Φεβρουαρίου του 2000) και 7 εκατ. ευρώ στο Μαυροβούνιο (απόφαση του Συμβουλίου του Μαΐου του 2000).

2.3. Δάνεια της ΕΤΕ στο πλαίσιο των αποφάσεων του Συμβουλίου 97/256/ΕΚ και 2000/24/ΕΚ (και σχετικές τροποποιήσεις [2]).

[2] Βλ. αποφάσεις 98/348/ΕΚ, 98/729/ΕΚ, 99/786/ΕΚ και 2000/688/ΕΚ.

Το παρόν κεφάλαιο αποτελεί την έκθεση που πρέπει να υποβληθεί στο Ευρωπαϊκό Κοινοβούλιο και το Συμβούλιο σύμφωνα με τα άρθρα 2 και 3 της απόφασης του Συμβουλίου 97/256/ΕΚ, και το άρθρο 2 της απόφασης του Συμβουλίου 2000/24/ΕΚ, δηλ. περιλαμβάνει την εξαμηνιαία έκθεση για το δεύτερο εξάμηνο του 2000 και την ετήσια έκθεση για το 2000 σχετικά με τα δάνεια που καλύπτονται από τις προαναφερθείσες αποφάσεις. Οι χώρες που καλύπτονται από τις εν λόγω αποφάσεις είναι οι εξής: Κεντρική και Ανατολική Ευρώπη, Μεσόγειος, Λατινική Αμερική και Ασία, Δημοκρατία της Νοτίου Αφρικής, ΠΓΔΜ, Βοσνία και Ερζεγοβίνη, Κροατία και την Τουρκία.

2.3.1. Στόχοι και προτεραιότητες της ΕΤΑ

Στην Κεντρική και Ανατολική Ευρώπη, η Τράπεζα χορηγεί δάνεια σε χώρες που έχουν υποβάλλει αίτηση για ένταξη στην ΕΕ βοηθώντας να δημιουργήσουν το απαραίτητο οικονομικό πλαίσιο (η Τράπεζα συνδράμει επίσης την Κύπρο, τη Μάλτα και την Τουρκία, που είναι υποψήφιες χώρες εκτός της περιοχής αυτής). [3] Επιπλέον, η Τράπεζα χορηγεί δάνεια στην Αλβανία, την ΠΓΔΜ, τη Βοσνία Ερζεγοβίνη και (από το 2000) στην Κροατία.

[3] Πέρα από τις δραστηριότητες βάσει της εντολής στο πλαίσιο των αποφάσεων του Συμβουλίου, η Τράπεζα ανανέωσε την ουσιώδη προενταξιακή ευκολία της για δάνεια από τους ίδιους τους πόρους της χωρίς εγγύηση του κοινοτικού προϋπολογισμού, ώστε να συνδράμει χώρες που έχουν υποβάλλει αίτηση υποψηφιότητας για την ΕΕ.

Η ΕΤΕ δίνει προτεραιότητα στην αναβάθμιση, τον εκσυγχρονισμό και την ανάπτυξη των τομέων των επικοινωνιών και της ενέργειας, με ιδιαίτερη έμφαση στα διευρωπαϊκά δίκτυα (TENs) με τη μορφή των οδικών και σιδηροδρομικών αξόνων που έχει καθορίσει η πανευρωπαϊκή διάσκεψη των υπουργών μεταφορών ως προτεραιότητες ανάπτυξης μεσοπρόθεσμα. Δίνεται προτεραιότητα στα περιβαλλοντικά θέματα που συνδέονται με τα σχέδια της ΕΤΕ στο πλαίσιο της σταδιακής προσαρμογής της νομοθεσίας των ενδιαφερομένων χωρών με αυτήν της ΕΕ. Η ΕΤΕ στηρίζει επίσης ΜΜΕ και άλλες βιομηχανικές πρωτοβουλίες, ειδικότερα όταν συμμετέχουν κοινοτικοί εταίροι είτε άμεσα είτε μέσω συνολικών δανείων.

Στην περιοχή της Μεσογείου, τα δάνεια της Τράπεζας βάσει της σχετικής εντολής πραγματοποιούνται στο πλαίσιο της ευρωμεσογειακής συνεργασίας, και στηρίζουν την οικονομική ανάπτυξη των εν λόγω χωρών. Τα δάνεια της ΕΤΕ χρηματοδοτούν μεμονωμένα επενδυτικά προγράμματα και, μέσω του μηχανισμού των συνολικών δανείων, μικρότερα σχέδια και ΜΜΕ, ενώ ταυτόχρονα ενισχύουν το χρηματοοικονομικό τομέα σε διάφορες χώρες. Η Τράπεζα χορηγεί επίσης δάνεια στο πλαίσιο του προγράμματος TERRA (δράση ανοικοδόμησης και ανασυγκρότησης για τους σεισμούς στην Τουρκία).

Βάσει των όρων της ευρωμεσογειακής συνεργασίας, τα δάνεια της ΕΤΕ από ίδιους πόρους συμπληρώνονται με επιδότηση επιτοκίου (για δάνεια στον περιβαλλοντικό τομέα) και επιχειρηματικά κεφάλαια από δημοσιονομικές πηγές της ΕΕ, που διαχειρίζεται η Τράπεζα. Εκτός από τα δάνεια της βάσει της εντολής και κατόπιν αίτησης του Συμβουλίου, η Τράπεζα, εφόσον το εγκρίνει το διοικητικό της συμβούλιο, θα ξεκινήσει πρόγραμμα δανειοδότησης από τους ίδιους πόρους της, χωρίς εγγύηση από τον κοινοτικό προϋπολογισμό, στο πλαίσιο της μελλοντικής πίστωση μεσογειακής συνεργασίας.

Στην Ασία και τη Λατινική Αμερική, η Τράπεζα χρηματοδοτεί σχέδια αμοιβαίου ενδιαφέροντος για τις ενδιαφερόμενες χώρες και την Ευρωπαϊκή Ένωση - συγχρηματοδοτώντας με ευρωπαίους επενδυτές, μεταφορά τεχνολογίας, συνεργασία στους τομείς της ενέργειας και της προστασίας του περιβάλλοντος. Ο πίνακας 2.11 περιλαμβάνει λεπτομέρειες για τα εν λόγω σχέδια αμοιβαίου ενδιαφέροντος.

Στη Δημοκρατία της Νοτίου Αφρικής, στόχος της Τράπεζας είναι να συμβάλλει στην επιτυχή ολοκλήρωση της ανοικοδόμησης της χώρας και στο πρόγραμμα ανάπτυξής της.

Στο πλαίσιο αυτό, η σύνοψη της δραστηριότητας της ΕΤΑ από το 1996 είναι η εξής.

Πίνακας 2-3 Υπογραφές από ίδιους πόρους σε χώρες εκτός ΕΕ

(μη περιλαμβανομένων υπογραφών για προενταξιακές πιστώσεις)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

2.3.2. Δανειοδοτική δραστηριότητα το προηγούμενο έτος

Το 2000, η Τράπεζα υπέγραψε 20 δανειακές συμβάσεις στην Κεντρική και Ανατολική Ευρώπη στο πλαίσιο των αποφάσεων του Συμβουλίου συνολικού ύψους 1.484 εκατ. ευρώ. Τα δάνεια για σχέδια στη Βουλγαρία, τη Ρουμανία και τη Δημοκρατίας της Σλοβακίας αντιπροσωπεύουν το 85% του συνολικού ποσού. Η Τράπεζα υπέγραψε δάνεια βάσει των αποφάσεων του Συμβουλίου σε επτά χώρες.

* Η δραστηριότητα της Τράπεζας συνεχίζει να στηρίζει την οικονομική ανάπτυξη των δανειοδοτουμένων χωρών, κυρίως με τη χρηματοδότηση στρατηγικών υποδομών. Το 52% της συνολικής χρηματοδότησης (766 εκατ. ευρώ) διατέθηκε για τον τομέα των επικοινωνιών, περιλαμβανομένης και της κατασκευής δύο τμημάτων αυτοκινητοδρόμου στη Βουλγαρία στον πανευρωπαϊκό άξονα μεταφορών VII, της κατασκευής μιας διπλής οδικής-σιδηροδρομικής γέφυρας στον πανευρωπαϊκό άξονα μεταφορών IV μεταξύ της Βουλγαρίας και της Ρουμανίας, του εκσυγχρονισμού του οδικού και του σιδηροδρομικού δικτύου στη Ρουμανία και τη Βοσνία-Ερζεγοβίνη, του εκσυγχρονισμού λιμενικής υποδομής στη Λιθουανία και της επέκτασης και εκσυγχρονισμού των δικτύων σταθερής τηλεφωνίας στη Δημοκρατία της Σλοβακίας και τη Σλοβενία.

* Ένα δάνειο για τη στήριξη της βιομηχανίας και υπηρεσιών, που διατέθηκε για τη δημιουργία ενός εργοστασίου παραγωγής αυτοκινήτων στη Δημοκρατία της Σλοβακίας, αντιπροσώπευε το 11% της συνολικής χρηματοδότησης (160 εκατ. ευρώ).

* Στον τομέα της ενέργειας, το 11% της συνολικής χρηματοδότησης (156 εκατ. ευρώ) διατέθηκε για εξοπλισμό παροχής ρεύματος και άλλες ευκολίες στη Ρουμανία και για την αποκατάσταση των ηλεκτρικών δικτύων στη Βοσνία-Ερζεγοβίνη.

* Στον τομέα της διαχείρισης των υδάτων και λοιπά, διατέθηκαν 360 εκατ. ευρώ (25%) για την ανακατασκευή και μέτρα πρόληψης μετά από ζημιές από πλημμύρες στη Ρουμανία καθώς και για την αποκατάσταση της αστικής υποδομής, ενώ 12 εκατ. ευρώ διατέθηκαν για ένα σχέδιο καύσης απορριμμάτων στη Δημοκρατία της Σλοβακίας.

* Τέλος, διατέθηκαν συνολικά δάνεια ύψους 30 εκατ. ευρώ (2%) για τη στήριξη ΜΜΕ στη Βουλγαρία και τη Δημοκρατία της Σλοβακίας.

Πίνακας 2-4 Κατανομή ανά χώρα και τομέα των δανείων της ΕΤΕ το 2000 στις χώρες της Κεντρικής και Ανατολικής Ευρώπης

>ΘΕΣΗ ΠIΝΑΚΑ>

Στην περιοχής της Μεσογείου, η Τράπεζα υπέγραψε 19 δάνεια σε 8 χώρες το 2000. Ένα δάνειο στην Αλγερία απορρόφησε ορισμένα μικρά ποσά που δεν είχαν εκταμιευθεί βάσει του 3ου και του 4ου χρηματοδοτικού πρωτοκόλλου με τη χώρα, ενώ μπορεί να χορηγηθεί ένα πρώτο δάνειο βάσει του 3ου χρηματοδοτικού πρωτοκόλλου με τη Συρία.

Τα δάνεια για σχέδια στη Τουρκία αντιπροσώπευαν περίπου 48% του συνολικού δανεισμού, ενώ για την Αλγερία και τη Τυνησία ακόμη 24%.

* Περίπου 38% της συνολικής χρηματοδότησης (455 εκατ. ευρώ) διατέθηκε για τον τομέα της διαχείρισης των υδάτινων πόρων και λοιπά. Τα σχέδια που χρηματοδοτήθηκαν περιλαμβάνουν την ανοικοδόμηση και την ανασυγκρότηση για ζημιές από τους σεισμούς στις αστικές υποδομές στην Τουρκία καθώς και γεωργικά αρδευτικά έργα και την ανάπτυξη περιφερειακής διαχείρισης απορριμμάτων στην Αίγυπτο και τη Τυνησία αντίστοιχα.

* Στο πλαίσιο των επικοινωνιών χρηματοδοτήθηκαν οδικά σχέδια στην Αλγερία και το Μαρόκο και σιδηροδρομικά σχέδια στην Τυνησία τα οποία αντιπροσώπευαν 21% της συνολικής χρηματοδότησης στην περιοχή (248 εκατ. ευρώ).

* Η Ιορδανία, το Μαρόκο και η Τουρκία έλαβαν δάνεια για τον τομέα της βιομηχανίας και των υπηρεσιών τα οποία αντιπροσώπευαν το 13% της συνολικής χρηματοδότησης (160 εκατ. ευρώ). Με τα δάνεια χρηματοδοτήθηκε ένα ορυχείο φωσφορικών αλάτων και μεταποιητικές ευκολίες για βρώμιο και παράγωγα βρωμίου στην Ιορδανία, την εκμετάλλευση χρυσωρυχείου στο Μαρόκο και επενδύσεις για τη μείωση της ρύπανσης στην Τουρκία.

* Στον τομέα της ενέργειας, 120 εκατ. ευρώ ή 10% της συνολικής χρηματοδότησης, διατέθηκαν για την αναβάθμιση των δικτύων μεταφοράς και παροχής ενέργειας στη Συρία και τη Τυνησία.

* Τα συνολικά δάνεια στην Αίγυπτο, Γάζα/Δυτική Όχθη, τη Τυνησία και τη Τουρκία αντιπροσώπευαν το 18% της συνολικής χρηματοδότησης (210 εκατ. ευρώ*).

Πίνακας 2-5 Κατανομή ανά χώρα και τομέα των δανείων της ΕΤΕ το 2000 στις χώρες της Μεσογείου

>ΘΕΣΗ ΠIΝΑΚΑ>

*Εκ των οποίων 75 εκατ. ευρώ στο πλαίσιο του προγράμματος TERRA για την ανοικοδόμηση της βιομηχανίας στην περιοχή που επλήγη από τους σεισμούς

Η Τράπεζα υπέγραψε 11 δάνεια συνολικού ύψους 532 εκατ. ευρώ σε 6 χώρες της Aσίας και της Λατινικής Αμερικής.

* Τα δάνεια που διατέθηκαν στον τομέα της βιομηχανίας και των υπηρεσιών στην Αργεντινή, το Μπαγκλαντές και τη Βραζιλία αντιπροσωπεύουν 27% της συνολικής χρηματοδότησης (144 εκατ. ευρώ).

* Στον τομέα της ενέργειας, τα σχέδια για αγωγούς φυσικού αερίου και ένα σταθμό παραγωγής ρεύματος στην Αργεντινή, το Μεξικό και την Ινδονησία αντιπροσωπεύουν το 43% της συνολικής χρηματοδότησης (227 εκατ. ευρώ).

* Τα σχέδια στον τομέα των επικοινωνιών, περιλαμβανομένων των τηλεπικοινωνιών στη Βραζιλία και ένα κέντρο ελέγχου της εναέριας κυκλοφορίας στη Ταϊλάνδη, αντιπροσώπευαν 139 εκατ. ευρώ, 26%.

* Διατέθηκαν 20 εκατ. ευρώ σε ένα σχέδιο διαχείρισης των υδάτινων πόρων στην Αργεντινή (4%).

Πίνακας 2-6 Κατανομή ανά χώρα και τομέα των δανείων της ΕΤΕ το 2000 στις χώρες της Ασίας και της Λατινικής Αμερικής

>ΘΕΣΗ ΠIΝΑΚΑ>

Το 2000, η Τράπεζα υπέγραψε 4 συμβάσεις δανείων με τη Δημοκρατία της Νοτίου Αφρικής για συνολικό ποσό 140 εκατ. ευρώ. 50 εκατ. ευρώ (36%) διατέθηκαν για ένα τηλεπικοινωνιακό σχέδιο. 25 εκατ. ευρώ (18%) για ένα βιομηχανικό σχέδιο. και 65 εκατ. ευρώ (46%) σε συνολικά δάνεια για επιχειρηματικά σχέδια μικρής και μεσαίας κλίμακας.

2.3.3. Κίνδυνοι [4]

[4] Η απόφαση του Συμβουλίου 97/256/ΕΚ καλεί την Τράπεζα "να καλύπτει τον εμπορικό κίνδυνο, σε ποσοστό 25% των δανειοδοτήσεων της, από εγγυήσεις εκτός κοινοτικού προϋπολογισμού, που θα πρέπει να διευρύνονται οποτεδήποτε είναι δυνατό και στο βαθμό που το επιτρέπει η αγορά με βάση ξεχωριστές εντολές"

>ΑΝΑΦΟΡΑ ΣΕ ΓΡΑΦΗΚΟ>

Η απόφαση του Συμβουλίου προβλέπει συνολική κάλυψη με την εγγύηση του προϋπολογισμού της Κοινότητας για το 65% του συνολικού ύψους των δανείων που έχουν υπογραφεί. Βάσει των συμφωνιών για την κατανομή των κινδύνων, τα δάνεια της ΕΤΕ που δεν καλύπτονται με την εγγύηση του προϋπολογισμού της Κοινότητας καλύπτονται μόνο σε ό,τι αφορά τους πολιτικούς κινδύνους από την κοινοτική εγγύηση, ενώ τα δάνεια με την εγγύηση από τον προϋπολογισμό της Κοινότητας καλύπτονται για όλους τους κινδύνους από την κοινοτική εγγύηση. Η Τράπεζα θα ενεργοποιήσει την εγγύηση του προϋπολογισμού της Κοινότητας για ένα μεμονωμένο δάνειο μόνο αν οι ασφάλειες του δανείου δεν επαρκούν για την αποπλήρωσή τους στην Τράπεζα, είτε για πολιτικούς λόγους στην περίπτωση εγγύησης εκτός του προϋπολογισμού της Κοινότητας είτε για οποιοδήποτε λόγο στην περίπτωση εγγύησης του προϋπολογισμού της Κοινότητας. Μία τέτοια ενεργοποίηση θα πραγματοποιείται για το υπόλοιπο του οφειλομένου δανείου.

Κατά το 2000, η Τράπεζα συνέχισε να εργάζεται με βάση το στόχο της κατανομής των κινδύνων. Δεδομένου ότι το ποσό των δανείων που υπεγράφησαν βάσει της νέας εντολής [5] είναι αναγκαστικά μάλλον μικρό, τα ποσοστά για την κατανομή των κινδύνων βάσει των εντολών ως τις 31.01.2000 και όσων ξεκινούν μετά την ημερομηνία αυτή δίνονται χωριστά.

[5] Απόφαση του Συμβουλίου 2000/24/ΕΚ, με αύξηση του στόχου κατανομής των κινδύνων σε 30%

1η εντολή: (αποφάσεις του Συμβουλίου που καλύπτουν την περίοδο 31.01.1997 έως 31.01.2000)

Το σωρευτικό σύνολο για τους κινδύνους από δάνεια από την έναρξη της δανειοδοτικής δραστηριότητας στο πλαίσιο των αποφάσεων του Συμβουλίου την περίοδο ως τις 31.01.2000 ήταν 1.697 εκατ. ευρώ στα τέλη του 2000, δηλ. 23% του συνολικού ανωτάτου ορίου δανειοδότησης και 24% της δανειοδότησης ως την ημερομηνία εκείνη. Οι λεπτομέρειες για κάθε περιοχή έχουν ως εξής:

* Στην Κεντρική και Ανατολική Ευρώπη, οι κίνδυνοι για τα δάνεια της ΕΤΕ ανέρχονται σε 896 εκατ. ευρώ ή 25,4% του ανωτάτου ορίου δανειοδότησης για τις χώρες αυτές και 26% της δανειοδότησης. Σε ό,τι αφορά την Κεντρική και Ανατολική Ευρώπη, πρέπει να σημειωθεί ότι όλα τα δάνεια στο πλαίσιο των προενταξιακών πιστώσεων βαρύνουν αποκλειστικά την Τράπεζα.

* Στην περιοχή της Μεσογείου, έχει υπογραφεί ολόκληρο το ποσό της πρώτης εντολής ως τα τέλη του 1999. Συνεπώς, ο κίνδυνος έναντι των δανείων της ΕΤΕ παρέμεινε στα 71 εκατ. ευρώ, ή 3,1% των δανείων στο πλαίσιο της πρώτης εντολής.

* Στην Ασία και τη Λατινική Αμερική, οι κίνδυνοι από τα δάνεια της ΕΤΕ ανέρχονταν σε 730 εκατ. ευρώ, ή 81% του ανωτάτου ορίου δανειοδότησης για τις χώρες αυτές [6] (έχει υπογραφεί το σύνολο του ποσού).

[6] Καλύπτεται επίσης ποσό 122 εκατ. ευρώ δανειοδότησης στην Ασία και τη Λατινική Αμερική βάσει της προηγούμενης προσωρινής εντολής όπως καθορίζεται στις αποφάσεις του Συμβουλίου σχετικά με τις εγγυήσεις.

* Δεν έχουν υπογραφεί δάνεια που να περιέχουν κινδύνους με τη Δημοκρατία της Νοτίου Αφρικής.

* Οι συμφωνίες για την κατανομή του κινδύνου δεν ισχύουν για τα δάνεια προς τη Βοσνία και Ερζεγοβίνη.

2η εντολή: (απόφαση του Συμβουλίου που καλύπτει την περίοδο 1.02.2000 έως 31.01.2007)

Το σωρευτικό σύνολο κινδύνων από την έναρξη της δανειοδοτικής δραστηριότητας στο πλαίσιο των αποφάσεων του Συμβουλίου για την περίοδο μετά την 1.02.2000 ανέρχεται σε 560 εκατ. ευρώ στα τέλη του 2000, δηλ. 22% των δανειοδοτήσεων ως την ημερομηνία εκείνη.

* Στην Κεντρική και Ανατολική Ευρώπη, οι κίνδυνοι για τις δανειοδοτήσεις της ΕΤΕ ανέρχονταν σε 230 εκατ. ευρώ, ή 17% των δανειοδοτήσεων ως την ημερομηνία εκείνη.

* Στην περιοχή της Μεσογείου, είχε υπογραφεί ένα σχέδιο βάσει της συμφωνίας για την κατανομή των κινδύνων, που αντιπροσώπευε 4% του ποσού που είχε υπογραφεί. Όπως έχει ήδη εξηγηθεί, πρέπει να υπενθυμισθεί ότι, σύμφωνα με τις διαδικασίες προγραμματισμού της Ευρωμεσογειακής συνεργασίας, τα σχέδια υπογράφονται συχνά με κυβερνήσεις ή δημόσιους οργανισμούς. Έτσι, αναμένεται ότι το σύνολο των κινδύνων για τις χώρες της Μεσογείου θα παραμείνει σχετικά χαμηλό.

* Στην Ασία και τη Λατινική Αμερική, οι κίνδυνοι σε ό,τι αφορά τα δάνεια της ΕΤΕ ανέρχονταν σε 300 εκατ. ευρώ συνολικά, ή 76% των δανειοδοτήσεων ως την ημερομηνία εκείνη.

Η κατανομή των κινδύνων στις 31.12.2000 απεικονίζεται στη συνέχεια - χωριστά για κάθε εντολή.

Πίνακας 2-7 Κατανομή των κινδύνων στις 31.12.2000. - Πρώτη εντολή (εκατ. ευρώ)

>ΘΕΣΗ ΠIΝΑΚΑ>

Πίνακας 2-8 Κατανομή των κινδύνων στις 31.12.2000. - Δεύτερη εντολή (εκατ. ευρώ)

>ΘΕΣΗ ΠIΝΑΚΑ>

Οι περιφερειακοί πίνακες στο τέλος του κεφαλαίου 4 (πίνακες 4-5 έως 4-8) περιλαμβάνουν τα δάνεια που ενέχουν κινδύνους.

2.3.4. Συνεργασία με άλλους οργανισμούς

Στις χώρες που είναι υποψήφιες για ένταξη στην ΕΕ, οι δραστηριότητες της Τράπεζας πραγματοποιούνται στο πλαίσιο του προγράμματος της ΕΕ το οποίο συνδράμει τις υποψήφιες χώρες να προετοιμασθούν για την ένταξή τους, ειδικότερα με τη χρηματοδότηση επενδύσεων οι οποίες έχουν ως στόχο να ενσωματώσουν τις υποδομές τους σε αυτές της ΕΕ και να συνδράμουν τις ΜΜΕ. Όπου είναι δυνατόν, τα σχέδια συγχρηματοδοτούνται με άλλους οργανισμούς. Συνεπώς, οι δραστηριότητες της Τράπεζας αποτελούν τμήμα μιας συνολικής προσέγγισης σε στενή συνεργασία με την Επιτροπή και, όπου είναι απαραίτητο, με διεθνείς χρηματοδοτικούς οργανισμούς οι οποίο εργάζονται στις χώρες αυτές.

Η Τράπεζα συνεργάζεται στενά με το πρόγραμμα PHARE/ISPA, με το οποίο έχει αναπτύξει μια παραγωγική σχέση, που εκτιμούν ιδιαίτερα οι αποδέκτριες χώρες. Πέρα από τη συχνή στήριξη του PHARE κατά τη διάρκεια του προεπενδυτικού σταδίου προκειμένου να διασφαλισθεί ότι πραγματοποιούνται οι απαραίτητες μελέτες και τεχνικές συνδρομές για την υποστήριξη των σχεδίων της ΕΤΕ, η Τράπεζα συνεργάζεται επίσης με το PHARE για τη συγχρηματοδότηση σχεδίων υποδομής.

Η συμμετοχή του PHARE/ISPA και των διεθνών χρηματοδοτικών οργανισμών σε σχέδια που χρηματοδότησε η ΕΤΕ το 2000 αναλύονται στον παρακάτω πίνακα. Άλλα σχέδια συγχρηματοδοτήθηκαν στο πλαίσιο της προενταξιακής πίστωσης της Τράπεζας, η οποία δεν εμπίπτει στο πεδίο της παρούσας έκθεσης.

Για τη Νοτιοανατολική Ευρώπη, η Τράπεζα δημιούργησε μία ειδική Task Force για τα Βαλκάνια η οποία εντοπίζει τα σχέδια υποδομής, που θα πρέπει να χρηματοδοτηθούν κατά προτεραιότητα, σε συνεργασία με άλλους χρηματοδοτικούς οργανισμούς στο πλαίσιο του συμφώνου σταθερότητας για την περιοχή.

Πίνακας 2-9 Συγχρηματοδότηση του 2000 στην Κεντρική και Ανατολική Ευρώπη και τα Βαλκάνια

>ΘΕΣΗ ΠIΝΑΚΑ>

Στην περιοχή της Mεσογείου, οι πράξεις της Τράπεζας πραγματοποιούνται στο πλαίσιο της πολιτικής της ΕΕ και αποτελούν τμήμα συνολικής προσέγγισης σε στενή συνεργασία με την Επιτροπή και, όπου είναι απαραίτητο, με άλλους διεθνείς χρηματοδοτικούς οργανισμούς, και μέσω πράξεων συγχρηματοδότησης. Η συμμετοχή των οργανισμών αυτών στα σχέδια που χρηματοδοτεί η ΕΤΕ εμφανίζεται στον παρακάτω πίνακα.

Πίνακας 2-10 Συγχρηματοδότηση το 2000 στις χώρες της Μεσογείου

>ΘΕΣΗ ΠIΝΑΚΑ>

Στην Ασία και τη Λατινική Αμερική, η Τράπεζα συνεχίζει να χρηματοδοτεί σχέδια αμοιβαίου ενδιαφέροντος για τη κάθε χώρα και την ΕΕ. Το αμοιβαίο ενδιαφέρον των δανείων που υπογράφηκαν το 2000 εμφανίζεται στον παρακάτω πίνακα.

Πίνακας 2-11 Σχέδια αμοιβαίου ενδιαφέροντος στις χώρες της Ασίας και της Λατινικής Αμερικής

>ΘΕΣΗ ΠIΝΑΚΑ>

Η Τράπεζα συνεργάζεται και με άλλους διεθνείς χρηματοδοτικούς οργανισμούς στην Ασία και τη Λατινική Αμερική όπου είναι δυνατόν, και όπου είναι απαραίτητο. Ο παρακάτω πίνακας περιέχει στοιχεία για τις συγχρηματοδοτήσεις αυτές.

Πίνακας 2-12 Συγχρηματοδοτήσεις το 2000 στην Ασία και τη Λατινική Αμερική

>ΘΕΣΗ ΠIΝΑΚΑ>

Στη Δημοκρατία της Νοτίου Αφρικής, υπάρχουν πολλές περιπτώσεις συνεργασίας με διεθνείς χρηματοδοτικούς οργανισμούς. Για την "επέκταση των εγκαταστάσεων παραγωγής φωσφορικού και θειικού οξέος στο σχέδιο Richard Bay", υπάρχει διμερής συνεργασία ύψους 20 εκατ. ευρώ πέρα από το δάνειο της Τράπεζας ύψους 30 εκατ. ευρώ για σχέδιο συνολικού κόστους 206,5 εκατ. ευρώ. Υπάρχει επίσης συνεργασία με διμερείς οργανισμούς στο πλαίσιο της χορήγησης δανείων μέσω μεσαζόντων για τη στήριξη μικρών και μεσαίων επιχειρήσεων.

2.4. Συμβαλλόμενοι της σύμβασης του Λομέ

2.4.1. Δανειοδοτική δραστηριότητα

Τα συνολικά δάνεια της ΕΤΕ προς χώρες ΑΚΕ/ΥΧΕ ανήλθαν σε 401 εκατ. ευρώ, από τα οποία 186 εκατ. ευρώ από τους ίδιους πόρους της Τράπεζας, 207 εκατ. ευρώ από επιχειρηματικά κεφάλαια και 8 εκατ. ευρώ από ΕΤΑ SYSMIN. Η κατανομή ανά περιφέρεια και τομέα της εν λόγω δανειοδότησης έχει ως εξής:

Πίνακας 2-13 Κατανομή ανά περιοχή και τομέα των δανείων της ΕΤΕ το 2000 στις χώρες ΑΚΕ/ΥΔΕ

>ΘΕΣΗ ΠIΝΑΚΑ>

* Όλα επιδοτούνται εκτός από δύο σχέδια συνολικού ύψους 12,5 εκατ. ευρώ

** Περιλαμβάνονται 8 εκατ. ευρώ από τους πόρους του ΕΤΑ SYSMIN

3. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ ΤΩΝ ΔΑΝΕΙΟΔΟΤΙΚΩΝ ΔΡΑΣΤΗΡΙΟΤΗΤΩΝ

Η δανειοδοτική δραστηριότητα επηρεάζει τον προϋπολογισμό της Κοινότητας όταν τα δάνεια συνοδεύονται από κοινοτικές εγγυήσεις, επιδοτήσεις επιτοκίου ή ειδικούς όρους που εξομοιώνονται με πράξεις οι οποίες ενέχουν κίνδυνο για το δανειστή.

3.1. Δημοσιονομικές εγγυήσεις

Στις 22 Δεκεμβρίου 1999, το Συμβούλιο αποφάσισε να ανανεώσει συνολικά, για περίοδο 7 ετών, την εγγύηση της Κοινότητας για τα δάνεια της ΕΤΕ εκτός της ΕΕ (απόφαση του Συμβουλίου 2000/24/ΕΚ, ΕΕ αριθ. L 9 της 13.01.2000). Τα νέα ανώτατα όρια ανά γεωγραφική περιοχή έχουν ως εξής:

* Κεντρική και Ανατολική Ευρώπη: 8.680 εκατ. ευρώ.

* Χώρες της Μεσογείου: 6.425 εκατ. ευρώ.

* Ασία και Λατινική Αμερική: 2.480 εκατ. ευρώ.

* Δημοκρατία της Νοτίου Αφρικής: 823 εκατ. ευρώ.

Η συνολική εγγύηση ανέρχεται έτσι σε 18.410 εκατ. ευρώ και δεσμεύει τον προϋπολογισμό της Επιτροπής ως 65% αυτού του ποσού (έναντι 70% στην προηγούμενη εντολή). Η νέα οδηγία καλεί την ΕΤΕ να αναζητεί και άλλες πηγές εγγύησης (εμπορικές), όταν κάτι τέτοιο είναι δυνατό, από τους χρηματοοικονομικούς μεσάζοντες και καθορίζει για το θέμα αυτό ως στόχο ανώτατο όριο 30% (έναντι 25% στην παλαιά εντολή).

Το εν λόγω πρόγραμμα εγγυήσεων λήγει στις 31 Ιανουαρίου 2007. θα μπορεί να ανανεωθεί αυτόματα κατά έξι μήνες αν δεν έχει εξαντληθεί το ανώτατο όριο των δανείων.

Στις 7 Νοεμβρίου 2000, το Συμβούλιο αποφάσισε να επεκτείνει το καθεστώς στα δάνεια της ΕΤΕ που συνάπτονται στην Κροατία, περιλαμβάνοντας τη χώρα στην ομάδα των χωρών της Κεντρικής και Ανατολικής Ευρώπης (απόφαση του Συμβουλίου αριθ. 2000/688/CE, ΕΕ αριθ. L 285 της 10.11.2000). Έτσι, το εγγυημένο ανώτατο όριο για αυτή την ομάδα χωρών αυξήθηκε σε 8.930 εκατ. ευρώ (αύξηση κατά 250 εκατ.) και το συνολικό ανώτατο όριο σε 18.660 εκατ..

Όπως σημειώνεται στην παράγραφο 2.3.3, η προηγούμενη εντολή της ΕΤΕ έχει πρακτικά λήξει και η κατανομή των κινδύνων μεταξύ εγγυήσεων του προϋπολογισμού της Κοινότητας και εκτός του προϋπολογισμού της Κοινότητας πραγματοποιήθηκε σύμφωνα με τις συμφωνηθείσες δεσμεύσεις (24%), μειώνοντας αναλογικά τα δημοσιονομικά αποθέματα για την κάλυψη αυτών των κινδύνων. Για τη δεύτερη εντολή, το πρώτο έτος εφαρμογής υπογράφηκε ύψος δανείων που αντιστοιχεί στο 13,5% του ανώτατου ορίου, με κατανομή κινδύνων που αντιστοιχεί στο 21% των υπογραφέντων δανείων.

Η λεπτομερής κατάσταση των εγγυήσεων αναφέρεται στην εξαμηνιαία έκθεση της Επιτροπής που αφορά την κατάσταση των εγγυήσεων του γενικού προϋπολογισμού της Κοινότητας.

3.2. Επιδότηση επιτοκίων

Χορηγήθηκαν επιδοτήσεις επιτοκίων σε πολλά κοινοτικά προγράμματα τόσο στο εσωτερικό όσο και στο εξωτερικό της Ένωσης. Η Επιτροπή κατάρτισε συνολική έκθεση αξιολόγησης, κατόπιν αίτησης του Συμβουλίου, για το θέμα αυτό (βλ. COM (2000) 524 της 6.09.2000). Τα περισσότερα από τα προγράμματα αυτά έχουν λήξει και δεν επηρεάζουν πλέον τις δαπάνες του προϋπολογισμού. Ο παρακάτω πίνακας περιλαμβάνει τα προγράμματα που συνεχίζονται και το ύψος των επιδοτήσεων που καταβλήθηκαν κατά την εξεταζόμενη περίοδο.

Πίνακας Error! No text of specified style in document.-1 Επιδοτήσεις επιτοκίων που καταβλήθηκαν στο πλαίσιο διαφόρων κοινοτικών μηχανισμών από το 1995 έως το 2000

(εκατ. ευρώ/Εcu)

>ΘΕΣΗ ΠIΝΑΚΑ>

3.3. Επιχειρηματικά κεφάλαια

Στο πλαίσιο των συμφωνιών με τις χώρες της Μεσογείου και της σύμβασης του Λομέ, συνάπτονται δάνεια από την ΕΤΕ, τα οποία συνοδεύονται από ειδικούς όρους διάρκειας ή εξυγίανσης του χρέους, που τα καθιστούν όμοια με κεφαλαιακές επενδύσεις. Οι πράξεις που πραγματοποιούνται στη Μεσόγειο χρηματοδοτούνται από το γενικό προϋπολογισμό και στις ΑΚΕ, από τον προϋπολογισμό του ΕΤΑ. Οι λεπτομέρειες των πράξεων αυτών περιλαμβάνονται στον πίνακα 2-13.

4. ΣΤΑΤΙΣΤΙΚΟ ΠΑΡΑΡΤΗΜΑ

Πίνακας Error! No text of specified style in document.-2 Ετήσια εξέλιξη των δανειοληψιών και των δανείων στην Κοινότητα

εκατ. ευρώ

>ΘΕΣΗ ΠIΝΑΚΑ>

Πίνακας Error! No text of specified style in document.-3 Υπόλοιπα κοινοτικών δανείων

Καθαρό υπόλοιπο των δανείων στο τέλος κάθε περιόδου (1)

(σε εκατ. ευρώ)

>ΘΕΣΗ ΠIΝΑΚΑ>

Πίνακας Error! No text of specified style in document.-4 Κοινοτικές δανειοληψίες που εκδόθηκαν το 2000, ανά νόμισμα δανεισμού

(σε εκατ. ευρώ)

>ΘΕΣΗ ΠIΝΑΚΑ>

Πίνακας Error! No text of specified style in document.-5 Δανειοληψίες ΝΚΜ ανά νόμισμα: υπόλοιπο του χρέους στις 31.12.2000

>ΘΕΣΗ ΠIΝΑΚΑ>

Πίνακας 4-5 Δάνεια της ΕΤΕ που υπογράφηκαν το 2000 στην Κεντρική και Ανατολική Ευρώπη και τα Βαλκάνια

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

Πίνακας 4-6 Δάνεια της ΕΤΕ που υπογράφηκαν το 2000 με τις χώρες της Μεσογείου

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

Πίνακας 4-7 Δάνεια της ΕΤΕ που υπογράφηκαν το 2000 στην Ασία και τη Λατινική Αμερική

>ΘΕΣΗ ΠIΝΑΚΑ>

Πίνακας 4-8 Δάνεια της ΕΤΕ που υπογράφηκαν το 2000 στη Δημοκρατία της Νοτίου Αφρικής

>ΘΕΣΗ ΠIΝΑΚΑ>